VSM sodba I Cp 1119/2014
Datum: 2014-10-14T02:00:00.000+02:00
ecli: ECLI:SI:VSMB:2014:I.CP.1119.2014
sodisce: Višje sodišče v Mariboru
oddelek: Civilni oddelek
institut: zavarovanje splošne civilne odgovornosti - plačilo odškodnine - odbitna franšiza - odmera pravdnih stroškov - vpliv znižanja tožbenega zahtevka na uspeh strank v pravdi
jedro: V navedeni polici, na katero je tožeča stranka opirala svoj tožbeni zahtevek, je v resnici dogovorjena odbitna franšiza 250,00 EUR. Po določbi prvega odstavka 965. člena Obligacijskega zakonika (v nadaljevanju OZ) ima tožeča stranka neposreden odškodninski zahtevek zoper toženo stranko, vendar največ do zneska njene obveznosti.
zveza: OZ člen 965, 965/1.

## Jedro

V navedeni polici, na katero je tožeča stranka opirala svoj tožbeni zahtevek, je v resnici dogovorjena odbitna franšiza 250,00 EUR. Po določbi prvega odstavka 965. člena Obligacijskega zakonika (v nadaljevanju OZ) ima tožeča stranka neposreden odškodninski zahtevek zoper toženo stranko, vendar največ do zneska njene obveznosti.

## Izrek

I. Pritožbi se ugodi in se sodba sodišča prve stopnje spremeni tako, da se: - v obsodilnem delu znesek odškodnine 3.900,00 EUR zniža na 3.650,00 EUR, - v zavrnilnem delu znesek 3.400,00 EUR zviša na 3.650,00 EUR, - v odločitvi o stroških znesek 786,00 EUR zniža na 349,52 EUR.

II. Tožeča stranka je dolžna toženi stranki v 15 dneh povrniti 56,00 EUR stroškov pritožbenega postopka.

## Obrazložitev

1. Sodišče prve stopnje je z izpodbijano sodbo toženi stranki naložilo plačati tožeči stranki 3.900,00 EUR odškodnine z zakonskimi zamudnimi obrestmi od 1. 10. 2012 do plačila in ji povrniti 786,00 EUR pravdnih stroškov z zakonskimi zamudnimi obrestmi od poteka 15 dnevnega paricijskega roka do plačila. V presežku, za znesek 3.400,00 EUR, je tožbeni zahtevek zavrnilo.

2. Zoper sodbo sodišča prve stopnje se je pritožila tožena stranka, ker sodišče prve stopnje pri odločanju o odškodnini za zavarovanje splošne civilne odgovornosti ni upoštevalo odbitne franšize 250,00 EUR in ker je uspeh pravdnih strank izračunalo ob upoštevanju znižanega tožbenega zahtevka 7.300,00 EUR, čeprav je tožeča stranka najprej zahtevala plačilo 14.000,00 EUR odškodnine. Predlagala je spremembo izpodbijane sodbe.

3. Pritožba je utemeljena.

4. Tožena stranka je že v odgovoru na tožbo predlagala znižanje pravične odškodnine za 250,00 EUR odbitne franšize, dogovorjene z zavarovalno polico 511-1409382. Sodišče prve stopnje je zavarovalno polico vpogledalo, vendar je zaradi nesporne pasivne legitimacije tožene stranke ni presodilo, čeprav jo je navedlo v dokaznem sklepu. Pravdni stranki sta imeli možnost obravnavanja tega dokaza, ki je bil tožeči stranki tudi vročen. Podani so pogoji iz 3. alineje 358. člena Zakona o pravdnem postopku (v nadaljevanju ZPP) za spremembo sodbe sodišča prve stopnje. V navedeni polici zavarovanja splošne civilne odgovornosti Elektra Maribor d.d., na katero je tožeča stranka opirala svoj tožbeni zahtevek, je v resnici dogovorjena odbitna franšiza 250,00 EUR (hrbtna stran dokaza B2). Po določbi prvega odstavka 965. člena Obligacijskega zakonika (v nadaljevanju OZ) ima tožeča stranka neposreden odškodninski zahtevek zoper toženo stranko, vendar največ do zneska njene obveznosti. Sodišče prve stopnje tega ni upoštevalo, zato je pritožbeno sodišče ugodilo pritožbi in odškodnino 3.900,00 EUR znižalo za 250,00 EUR, na 3.650,00 EUR.

5. Tožena stranka ima prav tudi glede ugotavljanja uspeha v pravdi. Tožeča stranka je v tožbi z dne 21. 5. 2013 zahtevala plačilo 14.000,00 EUR odškodnine, nakar je na zadnjem naroku za glavno obravnavo 15. 5. 2014 zahtevek znižala na 7.300,00 EUR. Znižanje zahtevka ni bilo posledica morebitnega delnega plačila, pač pa drugačne ocene tožeče stranke o višini pravične odškodnine. Njen uspeh v pravdi je treba ocenjevati glede na prvotni znesek 14.000,00 EUR, od katerega se po Odvetniški tarifi (v nadaljevanju OT) in Zakonu o sodnih taksah (v nadaljevanju ZST) odmeri nagrada odvetniku za postopek in narok ter plača sodna taksa. Znižanje tožbenega zahtevka je pomenilo, da tožeča stranka za znižani del zahtevka ni uspela. Glede na končno odškodnino 3.650,00 EUR znaša njen uspeh 26,07 %, ki ga je treba upoštevati pri odločanju o povrnitvi pravdnih stroškov po določbi drugega odstavka 154. člena ZPP.

6. Pritožbeno sodišče je sklep sodišča prve stopnje o pravdnih stroških popravilo tako, da je nagrado za odvetniške storitve odmerilo od osnovnega zneska 367,00 EUR OT (pct 14.000,00 EUR), upoštevalo plačano sodno takso za postopek 471,00 EUR (pct 14.000,00 EUR) in upoštevalo uspeh tožeče stranke 26,07 % oziroma tožene stranke 73,93 %. Skupni stroški tožeče stranke znašajo 2.080,12 EUR, od česar je glede na uspeh upravičena do povrnitve 542,29 EUR. Stroški tožene stranke se niso spremenili - 260,75 EUR, vendar je višji njen uspeh, zato je upravičena do povrnitve 192,77 EUR. Po delnem medsebojnem pobotanju dolguje tožena stranka tožeči stranki še 349,52 EUR stroškov postopka na prvi stopnji.

7. Tožena stranka, ki je s pritožbo uspela, je upravičena do povrnitve stroškov pritožbenega postopka. Predstavljajo jih sodna taksa za pritožbo 51,00 EUR in materialni stroški 5,00 EUR. 3,00 EUR od plačane takse so bili toženi stranki vrnjeni.